**Μετατροπή ενεργητικής σύνταξης σε παθητική**

Κατά τη μετατροπή της ενεργητικής σύνταξης σε παθητική γίνονται οι εξής αλλαγές:

**- Μετατρέπουμε το ρήμα ενεργητικής στον αντίστοιχο χρόνο παθητικής φωνής (προσέχοντας το πρόσωπο και τον αριθμό του νέου υποκειμένου του).**

**- Το Αντικείμενο του ενεργητικού ρήματος γίνεται πλέον Υποκείμενο του παθητικού ρήματος και τίθεται σε Ονομαστική πτώση.**

**- Το Υποκείμενο του ενεργητικού ρήματος τρέπεται σε Ποιητικό αίτιο, το οποίο εκφέρεται με απλή (απρόθετη) Αφαιρετική, όταν είναι άψυχο και με εμπρόθετη Αφαιρετική, όταν είναι έμψυχο. Προσέχουμε πως όταν η λέξη ξεκινά με φωνήεν χρησιμοποιούμε την πρόθεση ab, ενώ όταν ξεκινά με σύμφωνο χρησιμοποιούμε την πρόθεση a.**

* Σε περίπτωση που το ρήμα έχει δύο αντικείμενα, το έμμεσο αντικείμενο διατηρεί την πτώση του και τη λειτουργία του.

***Σημείωση:***αν το ρήμα είναι δίπτωτο και έχει δυο αντικείμενα, τότε στην παθητική σύνταξη υποκείμενο του ρήματος θα κάνουμε το άμεσο αντικείμενο. Το έμμεσο αντικείμενο θα παραμείνει αντικείμενο και στην παθητική σύνταξη  
Ειδικότερα:

* αν το ενεργητικό ρήμα συντάσσεται με αιτιατική και δοτική, υποκείμενο του ρήματος στην παθητική σύνταξη θα κάνουμε αυτό που βρίσκεται σε πτώση αιτιατική.
* αν το ενεργητικό ρήμα συντάσσεται με δυο αιτιατικές, υποκείμενο του ρήματος στην παθητική σύνταξη θα κάνουμε αυτό που δηλώνει πρόσωπο.
* αν το ενεργητικό ρήμα συντάσσεται με δυο αιτιατικές, από τις οποίες η μία είναι το αντικείμενο και η άλλη το κατηγορούμενό της, θα τις μεταφέρουμε και τις δυο σε πτώση ονομαστική· την πρώτη ως υποκείμενο και τη δεύτερη ως κατηγορούμενο του υποκειμένου.
* Κατά τη μετατροπή προσέχουμε πως αν υπάρχουν ομοιόπτωτοι προσδιορισμοί στους βασικούς όρους, μετατρέπονται ανάλογα, ώστε να έχουν και στη νέα σύνταξη την ίδια πτώση με τον όρο που προσδιορίζουν.
* Αν το ρήμα είναι χρόνου Παρακειμένου ή Υπερσυντελίκου, προσέχουμε το υποκείμενό του, ώστε να γράψουμε το σωστό τύπο της μετοχής στον περιφραστικό τύπο.

- Δυνητικά σε κάθε πρόταση με ενεργητικό μεταβατικό ρήμα και αντικείμενο μπορεί να γίνει η μετατροπή σε παθητική σύνταξη

* **Τροπή παθητικής σύνταξης σε ενεργητική**:
* Το ποιητικό αίτιο της πρότασης θα τεθεί σε ονομαστική ως υποκείμενο.
* Εάν το ποιητικό αίτιο συνοδευόταν από ομοιόπτωτους προσδιορισμούς (επιθετικό, κατηγορηματικό, παράθεση, επεξήγηση, συνημμένη μετοχή) θα πρέπει να τους μεταφέρουμε και αυτούς σε πτώση ονομαστική.
* Το ρήμα θα τεθεί σε ενεργητική φωνή (φροντίζοντας να συμφωνεί στον αριθμό και στο πρόσωπο με το υποκείμενο)
* Το υποκείμενο της παθητικής σύνταξης θα τεθεί σε αιτιατική ως αντικείμενο της ενεργητικής.
* Εάν το υποκείμενο συνοδευόταν από ομοιόπτωτους προσδιορισμούς (επιθετικό, κατηγορηματικό, παράθεση, επεξήγηση, συνημμένη μετοχή), θα πρέπει να τους μεταφέρουμε και αυτούς στην πτώση του αντικειμένου.

**ΜΕΤΑΤΡΟΠΗ ΕΝΕΡΓΗΤΙΚΗΣ ΣΥΝΤΑΞΗΣ ΑΠΑΡΕΜΦΑΤΟΥ ΣΕ ΠΑΘΗΤΙΚΗ ΚΑΙ ΑΝΤΙΣΤΡΟΦΩΣ.**

Είναι δυνατόν να μας ζητηθεί να μετατρέψουμε από ενεργητική σε παθητική ή το αντίστροφο τη σύνταξη απαρεμφάτου. Σε αυτήν την περίπτωση ακολουθούμε την ίδια διαδικασία που ακολουθούμε και με τη σύνταξη των ρημάτων προσέχοντας όμως ότι το υποκείμενο του απαρεμφάτου βρίσκεται συνήθως σε πτώση αιτιατική (στην ετεροπροσωπία, αλλά και στην ταυτοπροσωπία του ειδικού απαρεμφάτου).

Άσκηση 1

Να μετατραπεί η ενεργητική σύνταξη σε παθητική

1. **Perseus hasta beluam delet et Andromedam liberat.**

[Ο Περσέας σκοτώνει το κήτος με το δόρυ και απελευθερώνει την Ανδρομέδα]

Βelua a Perseo hasta deletur et Andromeda liberatur.

[Το κήτος σκοτώνεται από τον Περσέα με το δόρυ και η Ανδρομέδα απελευθερώνεται]

1. **Hannibal, dux Carthaginiensis, VI et XX annos natus, omnes  gentes Hispaniae bello superat et Saguntum vi expugnat.**

 [Ο Αννίβας, ο Καρχηδόνιος στρατηγός, σε ηλικία 26 χρόνων νικά στον πόλεμο όλα τα έθνη της Ισπανίας και κυριεύει με τη βία το Σάγουντο]

Omnes gentes Hispaniae bello superantur a Hannibale, duce Cartaginiensi, VI et XX annos nato et Saguntum vi expugnatur.

[Όλα τα έθνη της Ισπανίας νικώνται στον πόλεμο από τον Αννίβα, τον Καρχηδόνιο στρατηγό, 26 ετών και το Σαγούντο κυριεύεται με τη βία.]

1. **Neptunus, iratus urget beluam marinam.**

[Ο Ποσειδώνας οργισμένος στέλνει ένα θαλάσσιο κήτος.]

Belua marina a Neptuno irato urgetur.

[ Ένα θαλάσσιο κήτος στέλνεται από τον οργισμένο Ποσειδώνα.]

1. **In ea civitate, quam leges continent, boni viri leges servant**.

[Σε αυτή την πολιτεία, την οποία συγκρατούν οι νόμοι, οι ενάρετοι άνδρες υπηρετούν τους νόμους]

In ea civitate, quae legibus continetur, leges a bonis viris servantur.

[Σε αυτή την πολιτεία, η οποία συγκρατείται από νόμους, οι νόμοι υπηρετούνται από τους ενάρετους άνδρες.]

1. **Populus Romanus cladem Cannensem pavidus audit.**

[Ο ρωμαϊκός λαός έντρομος ακούει τη σφαγή των Καννών]

Clades Cannensis a populo Romano pavido auditur.

[Η σφαγή των Καννών ακούγεται από τον έντρομο ρωμαϊκό λαό.]

Άσκηση 2

Να μετατραπεί η παθητική σύνταξη σε ενεργητική

1. **Μagistratus creantur cum vitae necisque potestate.**

[εκλέγονται άρχοντες με εξουσία ζωής και θανάτου]

1. **Εphippiorum usus res turpis et iners habetur.**

[η χρήση σελών θεωρείται αισχρό και μαλθακό πράγμα]

1. **Ea re homines effeminantur.**

[από αυτό το πάγμα οι άνδρες εκθηλύνονται]

1. **Mens et animus et consilium et sententia civitatis posita est** (παθητ. παρακ.) **in legibus. (a civibus)**

[Ο νους και η ψυχή και η σκέψη και η κρίση της πολιτείας βρίσκονται στους νόμους]

1. **Magnus numerous hostium capitur (a Caesare).**

[μεγάλος αριθμός εχθρών πιάνεται]